સોલાર એનર્જી કૉર્પોરેશન ઑફ ઇન્ડિયા (એસઇસીઆઈ)એ આ વર્ષની શરૂઆતમાં હરાજી રાખી હતી તેમાં સૌર અને પવન ઊર્જાના ભાવો સર્વકાલીન નીચા એટલે કે અનુક્રમે રૂ. ૨.૪૪ પ્રતિ એકમ અને રૂ. ૩.૪૬ પ્રતિ એકમ સુધી ગગડી ગયા હતા. ઉપરાંત આ અંગેના જે ઉપકરણો તથા જે સંસાધનો હોય છે તેની આર્થિક સમસ્યા તેમજ ગ્રીડ ઇન્ટિગ્રેશનની સમસ્યાને હલ કરવા ભારતે પગલાં લીધાં છે. તેના આધારે પણ એમ કહી શકાય કે ભારત આ ક્ષેત્રે વધુ સારી પ્રગતિ સાધી શકશે.જોકે આ બાબતે હજુ આપણે આપણા પ્રતિસ્પર્ધી ચીનથી તો ઘણા પાછળ જ છીએ. ભારત વિશેની આગાહી ૧૭૫ જીડબલ્યુની છે જ્યારે ચીન આટલા જ વર્ષ સુધીમાં ૩૬૦ જીડબલ્યુ સુધી પહોંચી જાય તેવું અનુમાન છે. વિશ્વના આ ૪૦ ટકા છે! ચીનમાં વાયુ પ્રદૂષણ ખૂબ જ છે. (ભારતમાં પણ છે, પરંતુ) ચીન તે અંગે ખૂબ જ ચિંતિત છે અને એટલે જ પુનઃપ્રાપ્ય ઊર્જાના વિકાસ પર આટલો બધો ભાર મૂકી રહ્યું છે. ચીને વર્ષ ૨૦૨૦ માટે જે પંચવર્ષીય યોજના બનાવી હતી તેમાં સૌર ઊર્જા અંગે જે લક્ષ્યાંક નિર્ધારિત કર્યો હતો તે તેણે ત્રણ વર્ષ પૂર્વે જ પ્રાપ્ત કરી લીધો છે! અને પવન ઊર્જા અંગેનો લક્ષ્યાંક તે વર્ષ ૨૦૧૯ સુધીમાં પ્રાપ્ત કરી લેશે તેવું અનુમાન છે. જોકે આ ક્ષેત્રે જે સબસિડી અપાય છે તે અને ગ્રિડ ઇન્ટિગ્રેશનનો ખર્ચ સતત વધી રહ્યો છે જે ચિંતાનો વિષય બની રહે છે.સૌર ઊર્જાના વધતા જતા બજારના લીધે ગયા વર્ષે નવી ઊર્જા ક્ષમતામાં પુનઃપ્રાપ્ય ઊર્જાનો હિસ્સો બે તૃત્તીયાંશ જેટલો છે. આવનારાં વર્ષોમાં પણ પુનઃપ્રાપ્ય ઊર્જાનો વિકાસ ગાંડો થતો રહેશે તેવી આઈઇએએ કરી છે. જો ચોક્કસ વાત કરીએ તો વર્ષ ૨૦૨૨ સુધીમાં પુનઃપ્રાપ્ય વીજળીની ક્ષમતામાં ૪૩ ટકા વધારો થશે.આમ, પુનઃ પ્રાપ્ય ઊર્જા ક્ષેત્રે ભારતનો વિકાસ ગાંડો થતો રહેશે.મહાન ક્રાંતિકારી માર્કસવાદી નેતા અને સોવિયેત સંઘના પ્રથમ સામ્યવાદી શાસક વ્યાદિમિર ઇલિચ ઇલિયાનોવ લેનિને કહ્યું હતું કે કોઈપણ દેશની પ્રગતિનું માપ તે દેશમાં ઉત્પન્ન થતી ઊર્જાથી થાય છે. લેનિન તો આજે હયાત નથી. ૧૯૨૪માં તેમનું અવસાન થયું હતું. આજે તો અનેક દેશોનો સંઘ એવું સોવિયેત સંઘ રહ્યું નથી. તેમાં જોડાયેલા બધા દેશો અલગ પડી ગયા છે. પરંતુ લેનિનનું ઉપરોક્ત કથન આજે પણ સાચું છે.